《既以前韵赠勉翁复怀廷玉因次》
宋代·唐庚

千金骏骨买虚名，骥老通衢价未评。逐去定知穷不死，向来元以句为生。

东风又见莺朋友，北信难凭雁弟兄。欲寄此怀惟有月，天涯分与故人明。

作者简介：唐庚，1070年～1120年在世，北宋诗人。字子西，人称鲁国先生。眉州丹棱（今属四川眉山市丹棱县）唐河乡人。哲宗绍圣（一○九四）进士（清光绪《丹棱县志》卷六），徽宗大观中为宗子博士。经宰相张商英推荐，授提举京畿常平。商英罢相，庚亦被贬，谪居惠州。后遇赦北归，复官承议郎，提举上清太平宫。后于返蜀道中病逝。